**Leena Maija Majander-Reenpää** (vuosina 1983–1992 **Tarkka**; s. 15. marraskuuta 1956 Espoo) on suomalainen kirjankustannusalan vaikuttaja.

Majander-Reenpää työskenteli urallaan eri kustantamoissa, pisimipään Otavalla (1980–1986 ja 1988–2010). Vuosina 2015–2017 hän toimi Suomen kirjallisuuden vientikeskus Filin johtajana.

Elämä ja ura
------------

Leena Majander valmistui ylioppilaaksi 1975, ekonomiksi 1978 ja kauppatieteiden kandidaatiksi 1980. Hän työskenteli vuosina 1979–1980 Helsingin kauppakorkeakoulun amanuenssina.

Majander toimi Otavan markkinointiassistenttina 1980–1981 ja kirjakauppamyynnin osastopäällikkönä 1981–1986. Vuosina 1986–1987 Leena Tarkka oli Weilin+Göösin kustannuspäällikkö ja 1987–1988 kustannusjohtaja. Hän palasi Otavaan ja toimi yleisen kirjallisuuden kustannusjohtajana 1988–2008 ja kustantajana 2008–2010. Majander-Reenpää erosi tehtävästä vuonna 2010, ja syyksi on arveltu Otavan Reenpään omistajasuvun sisäisiä erimielisyyksiä.

Vuonna 2011 Majander-Reenpää nimitettiin Bonnierin strategiseksi neuvonantajaksi. Hän työskenteli vuosina 2011–2014 WSOY:n varatoimitusjohtajana ja kustantajana. Elokuussa 2014 hänet nimitettiin Bonnierin kansainvälisen liiketoiminnan neuvonantajaksi. Iris Schwanckin jäätyä eläkkeelle Filin johdosta Majander-Reenpää nimettiin kesäkuun alusta 2015 hänen seuraajakseen. Hän jättäytyi pois tehtävästä terveyssyistä vuonna 2017.

### Luottamustehtävät

Majander-Reenpäällä on ollut useita luottamustoimia. Hän on ollut muun muassa Suuren Suomalaisen Kirjakerhon hallituksen jäsen (1989–2010) ja Suomen Kirjasäätiön hallituksen jäsen (1991–1998 ja 2011–2012) ja puheenjohtaja (1998–2003, 2007–2010 ja 2012–). Majander-Reenpää oli myös Suomen Kustannusyhdistyksen hallituksen puheenjohtaja vuosina 2004–2006 ja varapuheenjohtaja 2000–2003 ja 2007–2008.

### Yksityiselämä

Majander-Reenpää syntyi pankinjohtaja Taito Majanderin ja opettaja Seija Kahrin perheeseen. Kirjallisuustoimittaja Antti Majander ja historiantutkija Mikko Majander ovat Majander-Reenpään veljiä.

Vuosina 1983–1992 Majander-Reenpää oli naimisissa kirjallisuuskriitikko Pekka Tarkan kanssa. Hänen puolisonsa on vuodesta 1992 ollut Otavan omistajasukuun kuuluva Antti Reenpää. Majander-Reenpäällä on kaksi lasta.

Teokset
-------

* Majander-Reenpää, Leena: *Kirjatyttö: kustantajaelämää*. Helsinki: Siltala, 2021. ISBN 978-952-234-861-6.

Lähteet
-------

1. 1 2 3 4 5 6 7 8  Paavilainen, Ulla (päätoim.): *Kuka kukin on: Henkilötietoja nykypolven suomalaisista 2015*, s. 532. Helsinki: Otava, 2014. ISBN 978-951-1-28228-0.
2. 1 2  Härkönen, Hasse: Hitaasti hyvä tulee.  *Kauppalehti (Valmennus Extra)*, 8.10.2010, s. 8–10. Artikkelin verkkoversio. Viitattu 26.2.2015.  [vanhentunut linkki]
3. 1 2  Kylänpää, Riitta: Leena Majander-Reenpää Bonnierin neuvonantajaksi *Suomen Kuvalehti*.  7.3.2011.
4. ↑  Kylänpää, Riitta: WSOY:n ostanut Bonnier ei ole mikään enkeli  19.5.2011. Suomen Kuvalehti. Viitattu 26.2.2015.
5. ↑  Leena Majander-Reenpää kansainvälisiin tehtäviin *HS.fi*.  7.8.2014.  Arkistoitu 7.11.2016. Viitattu 21.9.2015.
6. ↑  Petäjä, Jukka: Filille uusi johtaja.  *Helsingin Sanomat*, 6.2.2015. Artikkelin verkkoversio. Viitattu 6.3.2016.
7. ↑  Tiia Strandén nimitettin FILIn johtajaksi *HS.fi*.  26.1.2017. Viitattu 31.10.2021.
8. ↑  Lasse Pajala, John Lagerbohm, Ulla Strengell-Silainen (toim.): *Kuka kukin on 2011*, s. 574. Helsinki: Otava, 2011. ISBN 978-951-1-24712-8.
9. ↑  Larros, Heini: Suomi Top 50 *City.fi*. Viitattu 26.2.2015.
10. ↑  Koistinen, Olavi: Suvun patriarkka ja liikemiehet käyttävät valtaa. *Helsingin Sanomat* 28.3.2010, s. C 1.